इंसान की किसी बात पर दाल गले न गले लेकिन रसोई में पक रही दाल ज़रूर गल जाती है. भारत के किसी भी हिस्से में खाने की थाली पर निगाह डालेंगे तो दाल शायद ज़रूर देखने को मिले.मगर अपने दोस्तों से ‘जैसे-तैसे दाल रोटी चल रही है’ कहते हुए अचानक आपको पता चले कि आपकी दाल में प्रोटीन नहीं, ज़हर है. तब? हाल ही में फ़ूड सेफ़्टी नियामक फ़ूड सेफ़्टी एंड स्टैंडर्ड अथॉरिटी ऑफ इंडिया (FSSAI) ने इस बारे में राज्यों को एक निर्देश जारी किया है. इसके मुताबिक़, विदेशों से आयात होने वाली मूंग, मसूर की दालों में भारी मात्रा में ग्लाइफ़ोसेट होने की संभावना है जो स्वास्थ्य के लिए हानिकारक है.एफ़एसएसआई ने राज्य स्तरीय नियामक अधिकारियों से इन दालों के नमूनों की जांच हर 15 दिन पर करने और उन्हें दिल्ली भेजने को कहा है.